Document ID: 32007L0034

KOMISJONI DIREKTIIV 2007/34/EÜ,
14. juuni 2007,
millega muudetakse tehnika arenguga kohandamiseks nõukogu direktiivi 70/157/EMÜ, milles käsitletakse mootorsõidukite lubatud mürataset ja heitgaasisüsteemi
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta, (1) eriti selle artikli 13 lõike 2 teist taanet,
võttes arvesse nõukogu 6. veebruari 1970. aasta direktiivi 70/157/EMÜ selles osas, milles käsitletakse mootorsõidukite lubatud mürataset ja heitgaasisüsteeme (2) ning eriti selle artiklit 3,
ning arvestades järgmist:
(1)
Direktiiv 70/157/EMÜ on üks direktiivis 70/156/EMÜ sätestatud ühenduse tüübikinnitusmenetlust käsitlevatest üksikdirektiividest. Seetõttu kohaldatakse direktiivi 70/157/EMÜ suhtes direktiivi 70/156/EMÜ sõidukite süsteeme, osi ja eraldi seadmestikke käsitlevaid sätteid.
(2)
Pärast direktiivi 70/157/EMÜ jõustumist on mootorsõidukite müra piirmäära vähendatud mitmeid kordi, viimati aastal 1995. Viimane vähendamine ei andnud oodatud tulemusi ning sellele järgnenud uurimused näitasid, et mõõtemeetodid ei kajasta enam tegelikku sõidustiili. Seetõttu on vaja alustada uut katsetsüklit ja lähendada sõidutingimusi müratesti läbiviimise ajal tegelike sõiduviisidega. Uus katsetsükkel on esitatud ÜRO/EMK eeskirja nr 5102-seeria muudatustes. (3)
(3)
Üleminekuperioodi jooksul tuleks tüübikinnituse taotlemisel läbi viia praegusi ja ka uusi katseid ning mõlemad katsetulemused tuleks esitada komisjonile. Nii saaks komisjon vajalikud andmed, et kehtestada uue mõõtemeetodi jaoks asjakohased piirväärtused, millega asendada kehtivad katseprotokollid. Praegust meetodit tuleks nõuda jätkuvalt tüübikinnituse saamiseks ning uut meetodit kasutataks järelevalve eesmärgil. Üleminekuperioodi lõppedes muutuks uue katse alusel kohandatud katseprotokoll ainsaks tüübikinnituse saamiseks nõutavaks mõõtemeetodiks.
(4)
Selleks et arvesse võtta ÜRO/EMK eeskirjades nr 51 ja 59 viimati tehtud muudatusi, millega ühendus on juba ühinenud, on asjakohane kohandada direktiivi 70/157/EMÜ tehnika arenguga, viies direktiiv vastavusse nimetatud eeskirjade tehniliste nõuetega. See on oluline eelkõige selleks, et võtta üle mootorsõidukite mürasaaste kohustuslik järelevalvemenetlus, mis on EÜ tüübikinnituse kohta sätestatud ÜRO/EMK eeskirjas nr 51. Vastasel juhul oleks direktiiv tehnilise arengu seisukohalt eeskirjaga võrreldes ajast mahajäänud.
(5)
Vastavalt direktiivi 70/157/EMÜ artiklile 3 ei muuda kõnealuse direktiiviga ettenähtud meetmed direktiivi 70/157/EMÜ I lisa punktides 5.2.2.1 ja 5.2.2.5 ettenähtud nõudeid. Arvestades lisade uut struktuuri on vaja nende punktide numeratsiooni ja neis esinevaid viiteid kohandada. Et tagada seos ühenduse õigusakti teiste sätetega, on asjakohane esitada ka korrelatsioonitabel praeguse ja uue numeratsiooni vahel.
(6)
Käesolevas direktiivis ettenähtud meetmed on kooskõlas tehnika arenguga kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Direktiivi 70/157/EMÜ muudetakse järgmiselt:
a)
I lisa asendatakse käesoleva direktiivi I lisas esitatud tekstiga;
b)
II lisa asendatakse käesoleva direktiivi II lisas esitatud tekstiga;
c)
III lisa asendatakse käesoleva direktiivi III lisas esitatud tekstiga;
d)
IV lisa jäetakse välja.
2. Viited direktiivi 70/157/EMÜ I lisa punktidele 5.2.2.1 ja 5.2.2.5 muudetakse viideteks, mis osutavad I lisa punktidele 2.1 ja 2.2, nagu nad on asendatud käesoleva direktiiviga.
Artikkel 2
Alates 6. juulist 2008 ja kuni 6. juulini 2010 tuleb sõidukitele, mis vajavad tüübikinnitust, teha katse ÜRO/EMK eeskirja nr 51 10. lisas sätestatu kohaselt ainult järelevalve eesmärgil. Kõnealuse katse tulemused lisatakse kooskõlas ÜRO/EMK eeskirja nr 51 9. lisaga käesoleva direktiiviga muudetud direktiivi 70/157/EMÜ I lisa 1. ja 2. liites nimetatud dokumentidele. Asjaomane liikmesriik saadab seda teavet sisaldavat dokumendid komisjonile. Need kohustused ei kehti, kui vastavalt käesolevale direktiivile on tegemist praegu kehtivate kinnituste laiendamisega. Käesoleva järelevalvemenetluse raames ei peeta sõidukit uut tüüpi sõidukiks, kui sõiduk erineb ainult ÜRO/EMK eeskirja nr 51 punktides 2.2.1 ja 2.2.2 nimetatud omaduste poolest.
Artikkel 3
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 5. juuliks 2008. Nad edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Liikmesriigid kohaldavad neid norme alates 6. juulist 2008.
Kui liikmesriigid võtavad need normid vastu, lisavad nad normidesse või normide ametliku avaldamise korral nende juurde viite käesolevale direktiivile. Sellise viitamise viisi sätestavad liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas vastu võetud põhiliste riiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 14. juuni 2007

Labels: 7
8
20